PATVIRTINTA

Molėtų rajono savivaldybės tarybos

2020 m. birželio d. sprendimu

Nr. B1-

**MOLĖTŲ RAJONO SAVIVALDYBĖS MOKINIŲ VEŽIMO ORGANIZAVIMO IR VAŽIAVIMO IŠLAIDŲ KOMPENSAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Molėtų rajono savivaldybės mokinių vežimo organizavimo ir važiavimo išlaidų kompensavimo tvarkos aprašas (toliau – Aprašas) reglamentuoja kaimuose, miesteliuose toliau kaip 3 kilometrai nuo mokyklos gyvenančių mokinių, kurie ugdomi pagal priešmokyklinio ir bendrojo ugdymo programas, mokinių vežimo organizavimą ir važiavimo išlaidų kompensavimą.

2. Apraše naudojamos Lietuvos Respublikos transporto lengvatų, Lietuvos Respublikos švietimo įstatyme bei kituose teisės aktuose apibrėžtos sąvokos.

**II SKYRIUS**

**MOKINIŲ VEŽIMO Į MOKYKLAS IR ATGAL ORGANIZAVIMAS**

3. Pavežami kaimuose ir miesteliuose toliau kaip 3 kilometrai nuo mokyklos gyvenantys mokiniai, besimokantys pagal priešmokyklinio ir bendrojo ugdymo programas mokyklų ar švietimo įstaigų darbo dienomis ir renginių metu mokykliniais pagal vežamų mokinių sąrašą bei vietinio (priemiestinio) ir tolimojo reguliaraus susisiekimo autobusais mokinio pažymėjime nurodytu maršrutu.

4. Į mokykliniu autobusu vežamų mokinių sąrašą gali būti įrašyti mokiniai, kuriems ugdymasis pagal ikimokyklinio ugdymo programą švietimo ir mokslo ministro ir socialinės apsaugos ir darbo ministro nustatyta tvarka ir atvejais yra privalomas, ir mokiniai, gyvenantys kaimuose ir miesteliuose arčiau kaip 3 kilometrai nuo mokyklos, jeigu autobuse yra laisvų sėdimų vietų.

5. Mokinių vežimą į mokyklą ir atgal nurodytu maršrutu mokyklai priklausančiais mokykliniais autobusais organizuoja švietimo įstaigos direktorius, vadovaudamasis Mokinių vežimo mokykliniu autobusu tvarkos aprašu, patvirtintu Lietuvos Respublikos švietimo ir mokslo ministro 2016 m. birželio 30 d. įsakymu Nr. V-620 „Dėl Mokinių vežimo mokykliniu autobusu tvarkos aprašo patvirtinimo“.

6. Mokinių vežimui į mokyklą ir atgal organizuoti vežėjo transportu švietimo įstaigos direktorius paskiria atsakingą asmenį. Jis kartu su vežėjo atstovu nustato autobuso sustojimo vietas, maršrutus ir grafikus, kuriuos tvirtina mokyklos direktorius.

7. Molėtų rajono savivaldybės teritorijoje esančių švietimo įstaigų mokiniai, važiuojantys visų vežėjų autobusais (išskyrus mokyklinius), privalo turėti galiojantį mokinio pažymėjimą, kuriame turi būti nurodytas mokinio važiavimo maršrutas. Įlipdamas į transporto priemonę mokinys privalo jį parodyti vairuotojui ar konduktoriui.

**III SKYRIUS**

**MOKYKLINIŲ AUTOBUSŲ NAUDOJIMAS IR NUOMA**

8. Mokykliniai autobusai naudojami:

8.1. kaimuose ir miesteliuose toliau kaip 3 kilometrai nuo mokyklos gyvenančių mokinių (esant būtinybei – lydinčiųjų asmenų), besimokančių pagal priešmokyklinio ir bendrojo ugdymo programas, vežimui;

8.2. vežti mokinius į brandos egzaminų centrus laikyti egzaminų;

8.3. vežti mokinius į švietimo pagalbos tarnybą;

8.4. vežti mokinius į pažintines ir kultūrines išvykas bei profesinio orientavimo renginius;

8.5. vežti mokinius į savivaldybės, regioninius ir šalies saviraiškos renginius (dalykų olimpiadas, konkursus, varžybas, sporto, sveikatos ugdymo, meninės raiškos, turizmo, gamtos, techninės kūrybos ir kitus renginius);

8.6. kitai mokyklos nuostatuose numatytai veiklai vykdyti,

8.7. kitai mokyklos veiklai, kai mokyklinis autobusas nenaudojamas mokiniams vežti.

9. Laisvu nuo mokinių vežimo į mokyklą ir iš jos metu ir kai nereikia vežti mokinių 8 dalyje nurodytais atvejais, mokykliniai autobusai gali būti naudojami:

9.1. vežti pedagogus (darbuotojus) į kvalifikacijos kėlimo, saviraiškos ir pažintinius renginius;

9.2. vežti švietimo pagalbos specialistus, klasių vadovus lankyti mokinius šeimose;

9.3. vadovėliams, mokymo priemonėms, įvairioms prekėms atvežti ir kitoms mokyklos nuostatuose numatytoms veikloms vykdyti;

9.4. vežti ikimokykliniame ugdyme dalyvaujančius vaikus pagal švietimo įstaigos vadovo patvirtintą tvarką.

10. Mokykliniai (išskyrus geltonuosius) autobusai gali būti nuomojami fiziniam ar juridiniam asmeniui, suderinus su autobuso nuomą teikiančiu mokyklos vadovu, kai autobuso nereikia Aprašo 9 ir 10 dalyse nurodytoms funkcijoms vykdyti. Nuomos kaina nustatoma pagal Molėtų rajono savivaldybės tarybos sprendimu patvirtintas Molėtų rajono savivaldybės biudžetinių įstaigų teikiamų atlygintinų paslaugų kainas.

11. Nuomos pirmenybę turi mokinių grupės, mokytojai, švietimo įstaigos ir kitos Savivaldybės biudžetinės įstaigos, kurių savininkė yra Molėtų rajono savivaldybė.

**IV SKYRIUS**

**MOKINIŲ VAŽIAVIMO IŠLAIDŲ KOMPENSAVIMAS**

12. Važiavimo išlaidos kompensuojamos:

12.1. kaimuose ir miesteliuose gyvenantiems mokiniams, besimokantiems pagal priešmokyklinio ugdymo programas, ir 1-8 klasių, mokiniams, besimokantiems pagal bendrojo ugdymo programas, važiuojantiems į artimiausią mokyklą ir atgal mokyklų ar švietimo įstaigų darbo dienomis ir renginių metu vietinio (priemiestinio) ir tolimojo reguliaraus susisiekimo autobusais mokinio pažymėjime nurodytu maršrutu;

12.2. kaimuose ir miesteliuose gyvenantiems 9-12 klasių (gimnazijų 1-4 klasių) mokiniams, besimokantiems pagal bendrojo ugdymo programas, važiuojantiems į mokyklą iki 40 km ir atgal mokyklų ar švietimo įstaigų dienomis ir renginių metu mokinio pažymėjime nurodytu maršrutu vietinio (priemiestinio) ir tolimojo reguliaraus susisiekimo autobusais;

12.3. mokiniams, kurie Lietuvos Respublikos vaiko minimalios ir vidutinės priežiūros įstatymo nustatytais pagrindais ir tvarka perkelti į kitą (ne artimiausią) mokyklą, važiuojantiems į ją iki 40 km ir atgal mokyklų ir švietimo įstaigų darbo dienomis ir renginių metu mokinio pažymėjime nurodytu maršrutu vietinio (priemiestinio) ir tolimojo reguliaraus susisiekimo autobusais;

12.4. mokiniams, kurie pagal privalomo švietimo programas mokosi ne artimiausioje mokykloje Lietuvos Respublikos švietimo įstatymo 29 straipsnio 10 dalyje nustatytais atvejais, važiuojantiems į mokyklą iki 40 km ir atgal mokyklų ir švietimo įstaigų darbo dienomis ir renginių metu mokinio pažymėjime nurodytu maršrutu vietinio (priemiestinio) ir tolimojo reguliaraus susisiekimo autobusais.

13. Kaimuose ir miesteliuose gyvenančių mokinių tėvams ar kitiems asmenims nuosavu transportu į mokyklą ir atgal vežiojantiems vaikus (mokyklų mokinius, kurie atitinka Aprašo 12.1, 12.2, 12.3, 12.4 punktuose nustatytus važiavimo išlaidų kompensavimo atvejus), kurių negalima atvežti į mokyklą ir parvežti atgal reguliaraus susisiekimo autobusais, mokykliniais autobusais dėl maršrutų stokos ar netinkamo grafiko, patirtos kuro sąnaudų išlaidos kompensuojamos Molėtų rajono savivaldybės tarybos sprendimu nustatytu keleivių vežimo reguliariais vietinio susisiekimo maršrutais tarifu už vieną nuvažiuotą kilometrą. Mokinių vežimo kompensavimo sąlygos tvirtinamos švietimo įstaigos ir vežėjo sutartyse, kurios sudaromos kiekvienais mokslo metais.

14. Lėšas, reikalingas mokinių vežimo organizavimui mokyklai priklausančiu autobusu ar kitu transportu, planuoja ir administruoja švietimo įstaigos vadovas.

**V SKYRIUS**

**BAIGIAMOSIOS NUOSTATOS**

15. Kiekvienais metais iki rugsėjo 20 d. švietimo įstaigos pateikia Molėtų rajono savivaldybės administracijos Kultūros ir švietimo skyriui mokyklos direktoriaus patvirtintus vežamų mokinių sąrašus pagal atskirus vežėjus, mokyklinių autobusų maršrutų žemėlapius, maršrutus ir važiavimo grafikus. Mokyklinių autobusų maršrutai, važiavimo grafikai patvirtinami Savivaldybės administracijos direktoriaus įsakymu.

16. Mokyklos vadovas atsako už mokinių vežimo, atsiskaitymo su vežėjais, vidaus kontrolės procedūrų organizavimo bei tikslinio išlaidų planavimo ir panaudojimo teisėtumą.

17. Mokinių vežimas bei atsiskaitymas su vežėjais organizuojamas vadovaujantis švietimo įstaigos direktoriaus patvirtintu aprašu, kuris rengiamas atsižvelgiant į Aprašą bei kitus Lietuvos Respublikos teisės aktus.

18. Už mokyklinio autobuso tinkamą naudojimą ir laikymą atsakingas švietimo įstaigos vadovas.

19. Šis Aprašas gali būti keičiamas, papildomas ar pripažįstamas netekusiu galios Molėtų rajono savivaldybės tarybos sprendimu.

\_\_\_\_\_\_\_\_\_\_\_\_\_\_\_\_